ھیشام زەمان

ھیشام زەمان () دەرھێنەر و سیناریۆنووسێکی کوردی نیشتەجێی نەرویژە. ھیشام دەرچووی قوتابخانەی فیلمی نەرویژە لە لیڵێھامەر (ساڵی ٢٠٠٤). فیلمەکانی جەخت دەکەنە سەر چیرۆک و کۆسپی پەنابەران و باسگەلێک وەکوو ئەوین، لەخۆبردوویی، تۆڵە، شانازی و ئەمگناسی دەورووژێنن. ھیشام چەندین سیناریۆی خۆی لەگەڵ نووسەری نەرویژی، «کیەل ئۆلا داڵ» نووسیوە. فیلمی باوکەکەی زیاتر لە چل خەڵاتی نەتەوەیی و نێونەتەوەیی بردووەتەوە؛ ھەروەھا دوو کەڕەت براوی خەڵاتی دراگۆن (Dragon Award) بووە بۆ باشترین فیلمی نۆردیک (Nordic Film)؛ ھیشام تەنیا فیلمسازێکە کە دوو ساڵ پشت سەری یەک ئەو خەڵاتەی وەدەست ھێناوە.

 ژیان 
ھیشام ساڵی ١٩٧٥ لە کەرکووک لەدایک بووە. تەمەنی دە ساڵ بووە کە لەگەڵ دایک و باوک و خوشک و براکەی، بە ناچاری کۆچیان کردووە. ئەوان چەند ساڵ لە ترسی دەستبەسەربوون، بە نھێنی لە ئێران و تورکیا ژیاون. حەڤدە ساڵی بووە کە گەیشتوونەتە نەرویژ و لەوێ وەک پەنابەری سیاسی وەرگیراون. زەمان سەرەڕای ئەوەیکە بابی پێی خۆش نەبووە، حەزی لە سینەما کردووە؛ دایکی ئیزنی پێ داوە بەبێ ئیزنی بابی، لەگەڵ ئامۆزاکانی بچێتە سینەمایە. دوای گیرسانەوەیان لە نەرویژ بە پێشنیاری بابی وەک مکانیک لە تۆیۆتا دەستی بە کار کردووە، بەو حاڵەشەوە ئێواران چووەتە کڵابێکی فیلمسازی و لەوێ ھەستی بەوە کردووە چەندە تامەزرۆی فیلم سازکردنە.
ساڵی ٢٠٠١ لە قوتابخانەی فیلمی نەرویژ لە لیڵێھامەر وەرگیراوە، ساڵی ٢٠٠٤ دەرچووە و لە خوێندن تەواو بووە. فیلمی دیبلۆمەکەی «میچ» (The Roof) لە زۆر فێستیڤاڵی نێونەتەوەییدا بەشدار بووە. لەگەڵ ھاوپۆلەکانی کورتەفیلمێک بەناوی «پرد» یان (The Bridge) ساز کردووە کە ساڵی ٢٠٠٣ بووە بە براوی خەڵاتی ئەنجومەنی شانۆنووسیی نەرویژی بۆ باشترین سیناریۆ لە فێستیڤاڵی کورتەفیلمی نەرویژ.

 کارەکان 
 باوکە (٢٠٠٥) 
باوکە زۆریەک لە ڕەخنەگران ستایشی ئەو کورتەفیلمەی زەمانیان کردووە. ئەم کورتەفیلمە ١٥ خولەکە باس لە بابێک دەکات، کوردێکی پەبابەر کە ناعیلاج، لەبەر کوڕەمنداڵەکەی لە نێوان دوو شەڕاژۆیی یەکیان ھەڵدەبژێرێت. باوکە لە فێستیڤاڵی فیلمی ساندیس (Sundance Film Festival) پیشان درا و لە خەڵاتی فیلمی ئەورووپا بوو بە بەربژێری باشترین کورتەفیلمی ئەورووپایی؛ ھەروەھا خەڵاتی زیاتر لە چل فێستیڤاڵی تری جیھانی وەدەست ھێنا؛ یەک لەوان فێستیڤاڵی نێودەوڵەتیی کورتەفیلمی کلێرماند فێرند (Clermont-Ferrand) لە ساڵی ٢٠٠٥. لە ھەمان ساڵدا خەڵاتی ئاماندا بۆ باشترین کورتەفیلمیشی وەرگرت، کە بە ئۆسکاری نەرویژ دادەنرێت. ساڵی ٢٠١٠ لە ڕاپرسیی گۆڤاری فیلمی نەرویژی (Rushprint) وەکوو باشترین کورتەفیلمی دەیەی ڕابردوو ھەڵبژێردرا.
فیلمەکە پێشکەشی ھەموو ئەو کەسانە کراوە کە وڵاتەکەیان جێ ھێشتووە و بۆ ژیانێکی باشتر دەستیان لە ڕەگ و زمانی خۆیان ھەڵگرتووە.

 وڵاتی زستان (٢٠٠٧) 
وڵاتی زستان فیلمی دواتری ھیشامە. کۆمیدیای درامایەک لەبارەی پیاوێکی کورد کە لە باکووری نەرویژ، لە جێیەکی دوور ژیان بەسەر دەبات و لەگەڵ کچێکی وڵاتی خۆی کە تا ئێستا نەیدیتووە، ھاوسەرگیری دەکات.

 پێش بەفربارین (٢٠١٣) 
پێش بەفربارین یەکەم فیلمی درێژی ھیشامە و لە ماوەی دوو ساڵدا، لە چوار وڵاتان، کاری وێنەھەڵگرتنەوەی بۆ کراوە. فیلمەکە چیرۆکی کوڕیکی جەوانە کە خوشکەکەی نایھەوێت لەگەڵ ئەو کوڕەی لەمێژە بۆیان نیشان کردووە، زەماوەند بکات و ھەڵدەێت و ئەویش ھەوڵی تۆڵەسەندنەوە دەکات. پێش بەفربارین درامایەکی سەرسووڕھێنەرە کە باس لە لێکدانەوەی خراپی چەمکگەلێک وەکوو: بنەماڵە، ئەوین و شەرەف دەکات. ئەم فیلمە دەستپێکانەی فێستیڤاڵی نێونەتەوەیی فیلمی ترۆمسە بوو لە ساڵی ٢٠١٣؛ ھەر ئەو ساڵیش لەناو فیلمە نەرویژییەکاندا زۆرترین خەڵاتی بردەوە. پێش بەفربارین بوو بە براوی خەڵاتی دراگۆن (Dragon Award) بۆ باشترین فیلمی نۆردیک (Nordic Film) لە فێستیڤاڵی فیلمی یۆتۆبۆری. ھەروەھا لە فێستیڤاڵی فیلمی ترابیکا براوی خەڵاتی باشترین وێنەگرتن بوو.

 نامەیەک بۆ پاشا (٢٠١٤) 
نامەیەک بۆ پاشا دووھەمین فیلمی درێژی ھیشام زەمانە و بریتییە لە چیرۆکی پێنج کەسایەتی، لە سەفەرێکی یەک ڕۆژەیان لە کەمپی نیشتەجێبوونیان بۆ ئۆسلۆ؛ کە ھەرکامیان پیلانی تایبەت بە خۆیان بۆ سەفەرەکە داڕشتووە. ئەو پێنج چیرۆکە لە ڕێگەی دەنگی پیرەپیاوێکەوە پێک گرێ دراون، کە لە چوونەوە بۆ کوردستان بێھیوا بووە و بڕیاری داوە نامەیەک بۆ پاشانی نەرویژ بنووسێت و باسی حاڵ و وەزعی خۆی بۆ بکات. سیناریۆی فیلمەکە لەگەڵ محەممەد ئاکتاش، بەرھەمھێنەر و نووسەری باکووری کوردستان، نووسراوە؛ نووسینی سیناریۆکە سێ ھەفتەی پێ چووە و کەڵکیان لە چیرۆکی ئەو پەنابەرانە وەرگرتووە کە ڕاستەخۆ ناسیویانە. فیلمەکە بەبێ ھیچ پشگرییەکی ماڵی، لە ٣٥ ڕۆژدا فیلمبەرداری کراوە. ئەم فیلمەش بوو بە براوی خەڵاتی دراگۆن (Dragon Award) بۆ باشترین فیلمی نۆردیک (Nordic Film) لە فێستیڤاڵی فیلمی یۆتۆبۆری بۆ ساڵی ٢٠١٤. ھەروەھا لە فێستیڤاڵی سینەمای ئەورووپایی لێچێ، خەڵاتی فێپرێشی (Fipresci) بردەوە. نامەیەک بۆ پاشا یەک لەو سێ فیلمانە بوو، کە لەلایەن کۆمیتەی ئۆسکاری نەرویژ، بۆ بەربژێری خەڵاتی ئۆسکار ھەڵبژێردرا.

 مژار و شێوازی دەرھێنەری 
لەکاتێکدا پەنابەران کەسایەتیی سەرەکیی ھەموو فیلمەکانی زەمانن، خۆی جەخت لەسەر ئەوە دەکات کە «مژاری فیلمەکانم مرۆڤەکانن، نە سیاسەت».
ھەموو فیلمەکانی ھیشام خەیاڵین بەڵام لە ڕووداو و کەسایەتی و چیرۆکە ڕاستەقینەکان وەرگیراون؛ بۆ نموونە ئەزموونەکانی خۆی وەک مناڵێکی پەنابەر لەسەر باوکە کاریگەر بووە؛ ھیشام وتوویەتی: «بۆم گرینگ بوو خۆم لەو ھەموو چیرۆکانەی تەمەنێکە ئازارم دەدەن، ڕزگار کەم».
بۆ بەرەوپێشبردنی چیرۆکی پێش بەفربارین لەگەڵ قاچاقچییەکانی مرۆڤ دانیشتووە و وردەکارییەکانی ئیشەکەیانی کۆڵیوەتەوە؛ زوو زوو گەڕاوەتەوە کوردستان و سەردانی کەمپی پەنابەرانی ئۆسڵۆی کردووە؛ ھەر بۆیەش فیلمەکانی مابەینی بەڵگەفیلم و داستانن.
زەمان بۆ فیلمەکانی کەڵک لە ئەکتەری پرۆفیشناڵ وەرناگرێت و ڕۆڵە سەرەکییەکانی دەدات بە پەنابەران و ئەوان لە شوێنە گشتییەکان دەبینێتەوە و دایاندەمەزرێنێت. ئەو دەڵێت: «ئەکتەر بەشی ھەرە گرینگی پڕۆسەکەیە، شایەت پەنجا لە سەتی فیلمەکە، بۆیەش ھەڵبژاردنی ئەکتەری باش، نیوەی کارەکەیە». لەکاتێکدا سیناریۆکانی وی بە زمانی نەرویژی دەنووسرێن بەڵام وتووێژی فیلمەکانی زۆربەیان یان کوردین یان بەو زمانانەن کە پەنابەران پێی دەئاخڤێن.
سەرەڕای تەجرەبە تاڵەکانی ژیانی پەنابەری کە لە فیلمەکانی زەماندا ڕەنگیان داوەتەوە، کۆمێدی بەشی دانەبڕاوی کارەکانییەتی.

 پەراوێزەکان 
ھیشام زەمان ساڵی ٢٠١٥، کۆمپانیای سازکردنی فیلمی سنۆفاڵ کامێرای (Snowfall Cinema) داناوە. زانستیاری قوتانخانەی فیلمی نەرویژ بووە. بەسەر شەش زمانی کوردی، ئینگلیزی، عەرەبی، تورکی، فارسی و نەرویژیدا زاڵە.

 فیلمەکان 
وێنۆک|
 Piraten (٢٠٠٢) - کورتەفیلم
 The Bridge (٢٠٠٣) - کورتەفیلم
 The Roof (٢٠٠٤) - کورتەفیلم
 باوکە (٢٠٠٥) - کورتەفیلم
 وڵاتی زستان (٢٠٠٧)
 Europa (٢٠٠٩) - کورتەفیلم
 The Other Ones (٢٠٠٩) - کورتەفیلم
 پێش بەفربارین (٢٠١٣)
 نامەیەک بۆ پاشا (٢٠١٤)
 Hedda (٢٠١٦)- کورتەفیلم
 The Boy in the Picture (٢٠١٦) - کورتەفیلم

 خەڵاتەکان 
ساڵلەلایەنخەڵاتفیلم٢٠١٥فێستیڤاڵی نێونەتەوەییی فیلمی دھۆکباشترین فیلمی دیاسپۆرانامەیەک بۆ پاشا٢٠١٥فێستیڤاڵی نێونەتەوەییی فیلمی دھۆکباشترین نووسینی سینەمایینامەیەک بۆ پاشا٢٠١٤فێستیڤاڵی فیلمی باکوورخەڵاتی بەشداریی تایبەت بۆ سینەمای باکوورنامەیەک بۆ پاشا٢٠١٤ڕۆژانی فیلمی نۆردیک لوبیکڕێزگرتننامەیەک بۆ پاشا٢٠١٤فێستیڤاڵی نێونەتەوەیی فیلمی سان مارینۆباشترین فیلمنامەیەک بۆ پاشا٢٠١٤خەڵاتی فیلمی نەتەوەییئاماندا بۆ باشترین سیناریۆنامەیەک بۆ پاشا٢٠١٤خەڵاتی فیلمی نەتەوەییئاماندا بۆ باشترین ئەکتەری ڕۆلی تەواوکەری ژن، ئیڤان ئاندێرسۆننامەیەک بۆ پاشا٢٠١٤فێستیڤاڵی نێونەتەوەیی باشترین فیلمی ھونەریئاماژەی تایبەت

خەڵاتی شارەداری تەپڵسنامەیەک بۆ پاشا٢٠١٤فێستیڤاڵی سینەمای ئەورووپایی لێچێخەڵاتی فێپرێشی (Fipresci)نامەیەک بۆ پاشا٢٠١٤فێستیڤاڵی نێونەتەوەیی فیلمی یۆتۆبۆریخەڵاتی دراگۆن بۆ باشترین فیلمی نۆردیک (Nordic Film)نامەیەک بۆ پاشا٢٠١٤ فێستیڤاڵی فیلمی کارتاژخەڵاتی فێپرێشی، تانیتی زێوین بۆ فیلمی درێژ، باشترین ئەکتەری ژن (سوزان ئیلر)پێش بەفربارین٢٠١٤فێستیڤاڵی فیلمی باکوورخەڵاتی بەشداریی تایبەت بۆ سینەمای باکوور، خەڵاتی بینەران بۆ باشترین فیلمی درێژپێش بەفربارین٢٠١٤Baltic Debutsباشترین دەرھێنەرپێش بەفربارین٢٠١٤فێستیڤاڵی نێونەتەوەیی فیلمی فێسترۆیا (Festroia)باشترین فیلمی یەکەمپێش بەفربارین٢٠١٣فێستیڤاڵی نێونەتەوەیی فیلمی مانھایمخەڵاتی تایبەتیی دادوەرانپێش بەفربارین٢٠١٣فێستیڤاڵێ فیلمی ئەبووزەبیباشترین فیلمی جیھانی عەرەبپێش بەفربارین٢٠١٣فێستیڤاڵی نێونەتەوەیی فیلمی دھۆکباشترین ئەکتەری ژن (سوزان ئیلر)، ئاماژەی تایبەتیی دادەوران، خەڵاتی شاری دھۆکپێش بەفربارین٢٠١٣فێستیڤاڵی نێونەتەوەیی فیلمی پرێشتێنا (Prishtina)خواوەندی زێڕین، باشترین پێشبڕکێی سەرەکیی فیلمپێش بەفربارین٢٠١٣فیستیڤاڵی فیلمی باتومی (Batumi)خەڵاتی گەورەپێش بەفربارین٢٠١٣فیستیڤاڵی فیلمی ترابیکا (Tribeca)باشترین وێنەگری سینەماییپێش بەفربارین٢٠١٣فێستیڤاڵی نێونەتەوەیی فیلمی یۆتۆبۆریخەڵاتی دراگۆن بۆ باشترین فیلمی نۆردیک (Nordic Film)پێش بەفربارین٢٠٠٧چیای نێونەتەوەیی ئاترانس و فێستیڤاڵی فیلمی سەرکێشیخەڵاتی گەورەی خۆزێ جووانیوڵاتی زستان٢٠٠٧خەڵاتی نەتەوەیی فیلمخەڵاتی ئاماندا بۆ باشترین ئەکتەری سەرەکیی پیاو، ڕەئووف سەراجوڵاتی زستان٢٠٠٨فێستیڤاڵێ فیلمی کوردی مەنچسترباشترین دەرھێنەر، باشترین فیلمباوکە٢٠٠٧فیلی زێڕین، فێستیڤاڵی نێونەتەوەیی فیلمی منداڵانی ھیندفیلی زێوین بۆ باشترین کورتەفیلمباوکە٢٠٠٧فێستیڤاڵێ فیلمی ئەبووزەبیخەڵاتی مرواری ڕەش بۆ باشترین کورتەفیلمباوکە٢٠٠٧فێستیڤاڵی کورتەفیلم و ئاسیاخەڵاتی تەلەڤیزیۆنیی جوپیتر (Jupiter)، باشترین کورتەفیلمباوکە٢٠٠٧فێستیڤاڵی نێونەتەوەیی فیلمی سێدۆنا (Sedona)باشترین کورتەفیلمی زمانی بیانیباوکە٢٠٠٦وەزارەتی فەرھەنگی نەرویژخەڵاتی مافەکانی مرۆڤباوکە٢٠٠٦فێستیڤاڵی نێونەتەوەیی کورتەفیلمی سییەنا (Siena)خەڵاتی بینەرانباوکە٢٠٠٦فێستیڤاڵی MedFilm، ڕۆماPremio Methexisباوکە٢٠٠٦فێستیڤاڵێ du Film Court de Villeurbanneباشترین کورتەفیلمی ئەورووپاییباوکە٢٠٠٦فێستیڤاڵی du Cinéma International de Abitibi-Témiscamingueخەڵاتی Télebécباوکە٢٠٠٦فێستیڤاڵی نێونەتەوەیی فیلمی ئێکستێرمەدۆرا (Extremadura)باشترین کورتەفیلمباوکە٢٠٠٦Palm Springs International ShortsFestباشترین خەڵاتی فێستیڤاڵەکەباوکە٢٠٠٦فێستیڤاڵی نێونەتەوەیی کورتەفیلمی سینەمای کاپاڵبیۆ (Capalbio Cinema)باشترین دەرھێنەرباوکە٢٠٠٦فێستیڤاڵی نێونەتەوەیی فیلمی والێنسیازێوی لونا دێ والێنسیاباوکە٢٠٠٦فێستیڤاڵی جیھانیی کورتەفیلم، تۆرۆنتۆباشترتن کورتەفیلمی ڕاستەوخۆباوکە٢٠٠٦فێستیڤاڵی نێونەتەوەیی فیلمی ھووسکائاماژەی تایبەتباوکە٢٠٠٦فێستیڤاڵی فیلمی Shadowline Salernoخەڵاتی دادوەرانی لاو بۆ باشترین کورتەفیلمباوکە٢٠٠٦Aspen Shortsfestخەڵاتی نایابی بەفتا (BAFTA)، ستایشی ئەنجومەنی داوەران بۆ ڕۆڵگێڕانی ئەکتەری مێرمنداڵ: بڕوا ئاکۆ ڕەسووڵباوکە٢٠٠٦فێستیڤاڵێ فیلمی مافەکانی مرۆڤخەڵاتی دادوەرانی لاو بۆ باشترین کورتەفیلمباوکە٢٠٠٦فێستیڤاڵی نێونەتەوەیی کورتەفیلمی کلێرماند فێرندخەڵاتی de la Jeunesseباوکە٢٠٠٥فێستیڤاڵی باشترین کورتەفیلمی ئەورووپائاماژەی دادوەران، ئاماژەی تایبەتیی دادوەرانباوکە٢٠٠٥نۆردیسک پانۆراما، فێستیڤاڵی پێنج شار، بارگنئاماژەی تایبەت، Canal+ Awardباوکە٢٠٠٥فێستیڤاڵی کورتەفیلمی نەرویژخەڵاتی تەکنیکی ئەنجومەنی کارکەرانی فیلمی نەرویژ بۆ باشترین سیناریۆباوکە٢٠٠٥فێستیڤاڵی کورتەفیلمی نەرویژخەڵاتی تەکنیکی ئەنجومەنی کارکەرانی فیلمی نەرویژ بۆ وێنەگری سینەماییباوکە٢٠٠٥فێستیڤاڵی کورتەفیلمی نەرویژبەربژێری باشترین کورتەفیلمی ئەورووپاییباوکە٢٠٠٥فێستیڤاڵی کورتەفیلمی نەرویژخەڵاتی کورسی زێڕین بۆ باشترین کورتە فیلمباوکە٢٠٠٥فێستیڤاڵی کورتەفیلمی نەرویژخەڵاتی بینەرانباوکە٢٠٠٣فێستیڤاڵی کورتەفیلمی نەرویژخەڵاتی ئەنجومەنی شانۆنووسی نەرویژی بۆ باشترین سیناریۆبروئێن

 ئەمانەش ببینە 
 سینەمای کوردی
 یەڵماز گونەی

 سەرچاوەکان 

 بەستەرە دەرەکییەکان 
 ھیشام زەمان لە بنکەدراوەی ئینتەرنێتیی فیلمەکان

پۆل:خەڵکی کەرکووک
پۆل:دەرھێنەرانی فیلمی کورد
پۆل:زیندووان
پۆل:کوردەکانی باشووری کوردستان
پۆل:لەدایکبووانی ١٩٧٥